b'\n_START_ARTICLE_\nVladimir Bra\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem u\xc4\x8ditelji\xc5\xa1\xc4\x8du v Ljubljani je bil v letih 1940\xe2\x88\x921942 u\xc4\x8ditelj. V Osvobodilni fronti je sodeloval od 1941. Bil je udele\xc5\xbeenec narodnoosvobodilne borbe, od junija 1942 \xc4\x8dlan Komunisti\xc4\x8dne partije Slovenije, politi\xc4\x8dni komisar Kosovelove brigade, vodja partijske \xc5\xa1ole 30. divizije in politi\xc4\x8dni komisar pod\xc4\x8dastni\xc5\xa1ke \xc5\xa1ole 9. korpusa. Po vojni je dosegel \xc4\x8din rezervnega polkovnika._NEWLINE_Kot \xc5\xa1tudent ob delu je 1952 diplomiral iz geografije in 1965 doktoriral na ljubljanski univerzi. V letih 1945\xe2\x88\x921959 je opravljal razli\xc4\x8dne dru\xc5\xbebenopoliti\xc4\x8dne funkcije v raznih krajih, med drugim v Gjirokastru (Albanija), v Sloveniji v prosveti (prosvetni in\xc5\xa1pektor, ravnatelj gimnazije na Ptuju, na\xc4\x8delnik za prosveto in kulturo Okrajnega ljudskega odbora Maribor) in v dru\xc5\xbebenopoliti\xc4\x8dnih organizacijah (sekretar Ob\xc4\x8dinskega odbora Socialisti\xc4\x8dne zveze delavnega ljudstva Slovenije na Ptuju). V letih 1959\xe2\x88\x921979 je bil profesor zemljepisa na mariborski Vi\xc5\xa1ji ekonomsko-komercialni \xc5\xa1oli in Pedago\xc5\xa1ki akademiji. Bil je redni (od 1977) in zaslu\xc5\xbeni profesor (1980) Univerze v Mariboru, dvakrat dekan Pedago\xc5\xa1ke akademije in tri mandate (v dveh obdobjih: 1961-67 in 1973-75) predsednik Zdru\xc5\xbeenja visoko\xc5\xa1olskih zavodov v Mariboru. Bil je eden od pobudnikov za ustanovitev Univerze v Mariboru in postal njen prvi rektor (1975-79). Vladimir Bra\xc4\x8di\xc4\x8d je bil trikrat tudi ljudski poslanec in med letoma 1967 in 1972 pet let \xc4\x8dlan izvr\xc5\xa1nega sveta republike Slovenije._NEWLINE_Vladimir Bra\xc4\x8di\xc4\x8d se je v raziskovalnem delu posvetil dru\xc5\xbebeni geografiji, \xc5\xa1e posebej problematiki manj razvitih obmo\xc4\x8dil severovzhodne Slovenije. Napisal je ve\xc4\x8d u\xc4\x8dbenikov, \xc4\x8dlanke je objavljal v raznih strokovnih in znanstvenih revijah ter bil urednik ve\xc4\x8d zbornikov. Sodeloval je tudi pri nastajanju knjige Geografije Slovenije. Organiziral je ve\xc4\x8d znanstvenih posvetov v domovini in se udele\xc5\xbeil ve\xc4\x8d mednarodnih kongresov. Dobil je \xc5\xbdagarjevo nagrado, zlato plaketo univerze v Ljubljani in 1979 visoko mad\xc5\xbearsko odlikovanje.'